**Likumprojekta “Par bērnu un jauniešu izglītošanu valsts aizsardzībā”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Par bērnu un jauniešu izglītošanu valsts aizsardzībā” sagatavots, lai noteiktu kā bērni un jaunieši tiek izglītoti valsts aizsardzībā, proti, kā tiek organizēta Jaunsardze un īstenota jaunsargu interešu izglītības programma, kā arī kā tiek īstenots mācību priekšmets vidējās izglītības pakāpē – valsts aizsardzības mācība. Likumprojekts stāsies spēkā atbilstoši Oficiālo publikāciju un tiesiskās informācijas likuma 7. pantam. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts izstrādāts, izpildot Ministru kabineta 2019. gada 11. jūnija sēdes protokola Nr. 28 \_\_ punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd jaunatnes izglītošanu valsts aizsardzības jomā regulē Militārā dienesta likums. Šī likuma 17.1 pantā noteikts, kas Jaunsardze ir brīvprātīga kustība, kuras ietvaros bērni un jaunieši apgūst aizsardzības ministra noteiktu interešu izglītības programmu. Tā kā Militārā dienesta likuma mērķis ir nodrošināt vienotu militārā dienesta gaitu Nacionālajos bruņotajos spēkos, bet Jaunsardze nav Nacionālo bruņoto spēku sastāvdaļa un pēc jaunsargu programmas apguves jauniešiem nav pienākuma pildīt dienestu, Jaunsardzes darbība nebūtu regulējama Militārā dienesta likumā. Šie jautājumi regulējami atsevišķā normatīvajā aktā, vienviet ar regulējumu, kas nepieciešams jaunā mācību priekšmeta – valsts aizsardzības mācības – kvalitatīvai īstenošanai. Šāda speciāla regulējuma izstrādei atbalstu paudusi arī Valsts kontrole, kas vērtēja Jaunsardzes darbību, kā arī Ministru kabinets, pieņemot zināšanai Aizsardzības ministrijas sagatavoto informatīvo ziņojumu “Par valsts aizsardzības mācības ieviešanu un Jaunsardzes attīstību 2019.-2027. gadā”. Atbalstot virzību uz visaptverošas valsts aizsardzības sistēmas izveidošanu un ņemot vērā valsts aizsardzības prasmju attīstīšanas nepieciešamību, Latvijas Republikas Saeima 2018. gada 7. jūnijā aicināja Ministru kabinetu ieviest Izglītības un zinātnes ministrijas un Aizsardzības ministrijas izstrādāto plānu par valsts aizsardzības mācības kā obligāta mācību priekšmeta iekļaušanu valsts vidējās izglītības standartā un valsts profesionālās izglītības standartā. Atbilstoši šajā Saeimas lēmumā noteiktajam valsts aizsardzības mācību brīvprātīgi var apgūt jau no 2018./2019. mācību gada, bet ar 2024./2025. mācību gadu valsts aizsardzības mācība kļūs par obligāti apgūstamu mācību priekšmetu. Paredzēts, ka valsts aizsardzības mācību pasniegs Jaunsardzes centra personāls – jaunsargu instruktori, tāpat arī lielāko daļu mācību priekšmeta īstenošanai nepieciešamo materiāltehnisko līdzekļu nodrošinās Jaunsardzes centrs.Ir ļoti būtiski nodrošināt, ka valsts aizsardzībā izglīto personas, kas bērniem un jauniešiem var būt par piemēru, iedvesmot un motivēt. Tāpēc likumprojektā paredzēts, ka īstenot jaunsargu interešu izglītības programmu un valsts aizsardzības mācību ir tiesīgas tikai personas, kuras ir profesionālā dienesta karavīri, zemessargi vai rezerves karavīri. Tas nozīmē, ka šīm personām būs jāatbilst ne tikai noteiktām veselības un fiziskās sagatavotības prasībām, bet arī jābūt Latvijas pilsoņiem un jāatbilst noteiktam prasību kopumam, kas izvirzītas militārajam dienestam. Tā kā šobrīd visi jaunsargu instruktori neatbilst šīm prasībām, likumprojekts paredz 5 gadu pārejas periodu, kura laikā jaunsargu instruktora amata pienākumus varēs pildīt arī citas personas, pie nosacījuma, ka tās atbildīs noteiktajām izglītības un profesionālās sagatavotības prasībām.Likumprojektā noteiktas arī izglītības un profesionālās sagatavotības prasības. Jaunsargu instruktoriem, kuri īstenos tikai jaunsargu interešu izglītības programmu jāapgūst profesionālās kompetences pilnveides programmai pedagoģijā un aizsardzības ministra noteiktajiem kursiem, savukārt jaunsargu instruktoriem, kuri īstenos valsts aizsardzības mācību, jāiegūst augstākā izglītība un skolotāja kvalifikācija, kā ari aizsardzības ministra noteiktie kursi. Aizsardzības ministra noteiktie kursi pamatā saistīti ar specifisku zināšanu apguvi, lai kvalitatīvi pasniegtu jaunsargu interešu izglītības programmu vai valsts aizsardzības mācību. Šobrīd noteikts, ka jāapgūst noteikti militārās izglītības kursi, t.sk. šaušanas nodarbību sagatavošanas un vadīšanas apmācība un paaugstinātas un augstas bīstamības nodarbību sagatavošanas un vadīšanas apmācība, paplašinātās pirmās palīdzības programma, kurss par higiēnas prasībām, nometņu vadītāju kurss. Tā kā mācību kvalitātes uzlabošanai var būt nepieciešams apmācību papildināt vai mainīt, tiesības noteikt apmācību un tās apgūšanas termiņus deleģētas aizsardzības ministram.Attiecībā uz Jaunsardzi likumprojektā regulēti jautājumi, ko līdz šim jau noteica Militārā dienesta likums, vienlaikus konkretizējot Jaunsardzes centra kompetenci jaunsargu izglītības programmas īstenošanā, uzsverot, ka izglītības process tiek organizēts vecumam atbilstošās mācību grupās, kā arī nostiprinot Jaunsardzes atribūtiku un jaunsargu zvērestu. Likumprojektā iekļauts arī regulējums par Jaunsardzes pašpārvaldi, kas sekmīgi darbojas jau kopš 2012. gada.Likumprojekts nosaka uzņemšanu Jaunsardzē, kā arī paredz gadījumus, kad bērns vai jaunietis no Jaunsardzes izslēdzams. Līdz ar likuma stāšanos spēkā, Jaunsardzē varēs būt arī jaunsargu instruktoru palīgi – tādi jaunsargi, kuri sasnieguši aizsardzības ministra noteiktu sagatavotības līmeni, un Jaunsardzes nodarbības vai valsts aizsardzības mācības nodarbībās varēs sniegt atbalstu jaunsargu instruktoriem. Dodot iespēju pašiem bērniem un jauniešiem aktīvāk iesaistīties nodarbībās, tiks papildus attīstītas līderības prasmes, veicināta bērnu un jauniešu sadarbība.Ņemot vērā, ka valsts aizsardzības mācība tiks iekļauta valsts vispārējās vidējās izglītības standartā un valsts profesionālās izglītības standartā, likumprojektā noteikts tikai tas, ka arī mācību gada laikā notiekošajās nodarbībās ievērojami aizsardzības ministra izdotie drošības noteikumi, kā arī paredzēts, ka atbilstoši ārsta ieteikumiem izglītojamajam var tikt pielāgots mācību process vai arī izglītojamais var piedalīties valsts aizsardzības mācības stundas, neveicot fiziskās aktivitātes. Valsts aizsardzības mācību plānots īstenot vienu dienu mēnesī, atsevišķas no šīm mācību dienām plānotas tādas, kurs skolēni visu dienu atrodas apvidū. Noteikts, ka šādos apstākļos izglītojamiem nodrošināma ēdināšana. Attiecībā uz valsts aizsardzības mācības nometnēm, kas apgūstamas brīvprātīgi, pēc mācību gada noslēguma vasarās, noteikts, gan tas, ka izglītojamie ir tiesīgi valkāt jaunsargu formas tērpu, gan tas, ka viņiem piemērojami tādi paši nosacījumi par veselības aprūpi, kādi piemērojami jaunsargiem. Pirms dalības nometnē ar izglītojamā likumisko pārstāvi vai pašu jaunieti, ja viņš sasniedzis pilngadību, slēdzams līgums. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija un Jaunsardzes centrs. |
| 4. | Cita informācija | Likumprojekta izpildi Aizsardzības ministrija nodrošinās tai piešķirto budžeta līdzekļu ietvaros. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts ietekmē jaunsargus (šobrīd ~8000 bērni un jaunieši) un bērnus un jauniešus, kas iegūst vidējo izglītību. Aizsardzības ministrijas prognozē, ka brīdī, kad valsts aizsardzības mācība kļūs par obligāti apgūstamu mācību priekšmetu, izglītojamo skaits vienā mācību gadā sastādīs līdz 34 000 bērnu un jauniešu (10. un 11.klasēs, kā arī 2. un 3. kursos kopā) |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Būs nepieciešams sagatavot grozījumus Militārā dienesta likumā, svītrojot no tā normas, kas šobrīd tajā regulē Jaunsardzes darbību. Papildus grozāmi vairāki Ministru kabineta izdotie noteikumi.Tā kā likumprojekts paredz deleģējumu aizsardzības ministram noteikt jaunsargu instruktoru fiziskās sagatavotības un veselības prasības, būs nepieciešams izdarīt grozījumu Ministru kabineta 2009. gada 10. marta noteikumos Nr.210 “Kārtība, kādā veicama obligātā veselības pārbaude”, papildinot tajā jau iekļauto nodarbināto loku, uz kuriem noteikumi nav piemērojami, ar jaunsargu instruktoriem,Tiks izstrādāti grozījumi arī Ministru kabineta 2009. gada 7. jūlija noteikumos Nr. 733 “Noteikumi par valsts valodas zināšanu apjomu un valsts valodas prasmes pārbaudes kārtību profesionālo un amata pienākumu veikšanai, pastāvīgās uzturēšanās atļaujas saņemšanai un Eiropas Savienības pastāvīgā iedzīvotāja statusa iegūšanai un valsts nodevu par valsts valodas prasmes pārbaudi”, nosakot, ka jaunsargu instruktoram jābūt C līmeņa 1. pakāpei atbilstošām valsts valodas zināšanām un prasmēm.Plānots izdot jaunus Ministru kabineta noteikumus, kas regulēs tādu nometņu organizēšanu, kurās bērni un jaunieši tiek izglītoti valsts aizsardzībā, attiecīgi arī būs izdarāms grozījums Ministru kabineta 2009. gada 1. septembra noteikumos Nr.981 “Bērnu nometņu organizēšanas un darbības kārtība”, paredzot izņēmumu attiecībā uz Jaunsardzes centra organizētajām nometnēm. |
| 2. | Atbildīgā institūcija | Par uzskaitīto normatīvo aktu izstrādi atbildīga ir Aizsardzības ministrija un Jaunsardzes centrs. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts ievietots Aizsardzības ministrijas mājas lapā sabiedriskai apspriešanai. |
| 2. | Sabiedrības līdzdalība projekta izstrādē |  |
| 3. | Sabiedrības līdzdalības rezultāti |  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Jaunsardzes centrs, Izglītības un zinātnes ministrija, Valsts izglītības satura centrs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav. |

Iesniedzējs:

Aizsardzības ministrijas

valsts sekretārs Jānis Garisons

Liepiņa 67335015

liene.liepina@mod.gov.lv